input: 32013R0068
  L 029/1
  SLUŽBENI LIST EUROPSKE UNIJE
  16.01.2013.
  UREDBA KOMISIJE (EU) br. 68/2013
  od 16. siječnja 2013.
  o Katalogu krmiva
  (Tekst značajan za EGP)
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Uredbu (EZ) br. 767/2009 Europskog parlamenta i Vijeća od 13. srpnja 2009. o stavljanju na tržište i korištenju hrane za životinje, izmjeni Uredbe (EZ) br. 1831/2003 Europskog parlamenta i Vijeća i stavljanju izvan snage Direktive Vijeća 79/373/EEZ, Direktive Komisije 80/511/EEZ, Direktiva Vijeća 82/471/EEZ, 83/228/EEZ, 93/74/EEZ, 93/113/EZ i 96/25/EZ te Odluke Komisije 2004/217/EZ (1), a posebno njezin članak 26. stavke 2. i 3.,
  budući da:
  (1)
  Uredba Komisije (EU) br. 575/2011 od 16. lipnja 2011. o Katalogu krmiva (2) (Katalog) zamijenila je prvu verziju Kataloga krmiva utvrđenu Uredbom Komisije (EU br. 242/2010 19. ožujka 2010. o sastavljanju Kataloga krmiva (3).
  (2)
  Nakon savjetovanja s drugim zainteresiranim stranama, odgovarajući predstavnici europskih sektora poslovanja s hranom za životinje, u suradnji s nadležnim nacionalnim tijelima te uzimajući u obzir relevantno iskustvo proizašlo iz mišljenja koje je dala Europska agencija za sigurnost hrane kao i znanstveni ili tehnološki razvoj, izradili su izmjene Uredbe (EU) br. 575/2011.
  (3)
  Te se izmjene odnose na unos novih postupaka prerade i novih krmiva te na poboljšanja postojećih unosa, posebno za derivate ulja i masti.
  (4)
  Nadalje, izmjene se odnose na najviše dopuštene količine kemijskih nečistoća nastalih zbog proizvodnog procesa ili pomoćnih tvari u procesu proizvodnje, koje treba odrediti u skladu s točkom 1. Priloga I. Uredbi (EZ) br. 767/2009. Posebna bi se pravila trebala primjenjivati na bivšu hranu, npr. proizvodne viškove, proizvode s greškom ili hranu kojoj je istekao rok valjanosti koji su proizvedeni u skladu s propisima o hrani EU-a.
  (5)
  Ispunjeni su uvjeti iz članka 26. Uredbe (EZ) br. 767/2009.
  (6)
  Zbog vrlo velikog broja izmjena koje treba unijeti u Uredbu (EU) br. 575/2011 primjereno je zbog koherentnosti, jasnoće i pojednostavljenja tu Uredbu staviti izvan snage i zamijeniti.
  (7)
  Primjereno je smanjiti administrativno opterećenje gospodarskih subjekata predviđajući razdoblje koje će omogućiti postupnu prilagodbu označivanja, kako bi se izbjegle nepotrebne smetnje poslovne prakse.
  (8)
  Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
  DONIJELA JE OVU UREDBU:
  Članak 1.
  Katalog krmiva iz članka 24. Uredbe (EZ) br. 767/2009 utvrđuje se kako je navedeno u Prilogu ovoj Uredbi.
  Članak 2.
  Uredba (EU) br. 575/2011 stavlja se izvan snage.
  Upućivanja na Uredbu stavljenu izvan snage tumače se kao upućivanja na ovu Uredbu.
  Članak 3.
  Krmiva koja su bila označena u skladu s Uredbom (EU) br. 575/2011 prije 19. kolovoza 2013. mogu se nastaviti stavljati na tržište i upotrebljavati do isteka zaliha.
  Članak 4.
  Ova Uredba stupa na snagu dvadesetog dana od dana objave u Službenom listu Europske unije.
  Ova je Uredba u cijelosti obvezujuća i izravno se primjenjuje u svim državama članicama.
  Sastavljeno u Bruxellesu 16. siječnja 2013.